Diari Oficial de la Generalitat Valenciana


Sumari del DOGV 8723, del 22-01-2020 (2020/371)

RESOLUCIÓ de 30 de desembre de 2019, de la Conselleria d'Educació, Cultura i Esport, per la qual es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2020.
-----------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8723

Data del DOGV
:   22-01-2020

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2020/371


Data del document
:   30-12-2019

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * Conselleria d'Educació, Cultura i Esport
    * ajuda pública

RESOLUCIÓ de 30 de desembre de 2019, de la Conselleria d'Educació, Cultura i Esport, per la qual es convoca la concessió de subvencions destinades a finançar la reforma i modernització d'instal·lacions i equipament d'espais escènics existents en 2020.  
 [2020/371]  
En les últimes dècades, les infraestructures escèniques han experimentat un considerable creixement qualitatiu i quantitatiu a la Comunitat Valenciana. La Generalitat, les diputacions i els ajuntaments, així com moltes empreses i entitats del sector, han dut a terme un notable esforç per a promoure inversions que tenien com a finalitat construir, rehabilitar o millorar els espais necessaris per a l'exhibició de les arts escèniques i la música. Sota aquesta tipologia o denominació es troben tant els teatres com els auditoris, que són, en general, infraestructures que requereixen importants inversions per a ser construïdes i mantingudes, en bona part per l'exigència d'equipament i instal·lacions especialitzats.  
La Generalitat ha promogut i impulsat noves infraestructures culturals o la reforma de les existents en col·laboració, com déiem, amb altres institucions i entitats, també per a estendre el seu abast territorial a totes les comarques valencianes i als principals municipis de la Comunitat.  
Conclosa pràcticament aquesta fase d'expansió i creació d'infraestructures culturals, la reforma, la modernització i el manteniment, en especial dels espais escènics, ha de constituir també un objectiu de la política cultural de la Generalitat. Aquestes actuacions semblen clarament necessàries perquè puguem continuar comptant amb els escenaris actuals, que en el seu moment van exigir fortes inversions econòmiques; per això comprenen l'adaptació, la millora o la modernització d'aquestes infraestructures i les seues instal·lacions, especialment les referides a aspectes tècnics, d'accessibilitat i de sostenibilitat energètica. Tot això amb l'objectiu que puguen continuar funcionant en condicions adequades i, en la mesura que siga possible, complir les normatives tècniques vigents en l'actualitat, que resulten més segures i exigents que les existents en el moment en què es van construir o rehabilitar aquests edificis.  
  
Per a donar resposta a aquesta necessitat, s'ha creat la línia de subvenció S8224000, de caràcter genèric, que preveu la concessió d'ajudes econòmiques mitjançant una convocatòria pública a la qual podran accedir els propietaris i els gestors de sales i espais escènics que desitgen executar un projecte d'acord amb aquesta finalitat.  
Pel fet de tractar-se d'una concessió de concurrència competitiva, per tant a l'abast de tots els possibles interessats, la seua gestió s'ha de produir d'acord amb el que disposa l'article 165 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions. Mitjançant l'Ordre 44/2017, de 5 de desembre, de la Conselleria d'Educació, Investigació, Cultura i Esport (DOGV 8191, 15.12.2017, URL http://www.dogv.gva.es/datos/2017/12/15/pdf/2017\_11372.pdf), es van aprovar les bases reguladores de la concessió de subvencions destinades a finançar la reforma i la modernització d'instal·lacions i equipament d'espais escènics existents.  
  
Aquestes ajudes estan incloses en el Pla estratègic de subvencions de la Conselleria d'Educació, Investigació, Cultura i Esport, aprovat per la Resolució d'aquest departament de 30 d'agost de 2016 i modificat per la Resolució de 26 de març de 2018 (DOGV 23.04.2018).  
  
Per tot això, fent ús de les facultats que em confereix l'article 28 de la Llei 5/1983, de 30 de desembre, del Consell, i 160.4 de la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, resolc:  
  
Primer. Objecte  
Es convoca la concessió de subvencions destinades a finançar la reforma i la modernització d'instal·lacions i equipament d'espais escènics existents en 2020 i s'aproven els documents model que figuren com a annexos I, II, III i IV, que hauran d'utilitzar els sol·licitants d'aquestes ajudes i V per a la justificació per part dels beneficiaris.  
  
Segon. Règim jurídic i bases reguladores d'aquesta convocatòria  
Aquesta convocatòria de subvencions es regeix per la present resolució, per les bases reguladores aprovades per l'Ordre 44/2017, de 5 de desembre, de la Conselleria d'Educació, Investigació, Cultura i Esport, per la Llei 1/2015, de 6 de febrer, de la Generalitat, d'hisenda pública, del sector públic instrumental i de subvencions, així com pels preceptes bàsics de la legislació general en matèria de subvencions i per les disposicions que la despleguen.  
  
Tercer. Import per a concedir i dotació pressupostària  
1. L'import a concedir és d'1.000.000,00 ?, que es finançarà a càrrec dels crèdits del capítol VII del programa 454.10, Promoció cultural, patrimoni artístic i museus, línia S8224000, dels pressupostos de la Generalitat per a 2020.  
  
2. Per tractar-se d'una despesa de tramitació anticipada, la resolució d'aquesta convocatòria, i per tant la concessió de les ajudes, queda condicionada a l'efectiva existència de crèdit adequat i suficient en els pressupostos de la Generalitat per a 2020.  
  
Quart. Requisits i condicions per a la concessió d'aquestes subvencions  
1. Podran sol·licitar aquestes subvencions:  
a) Les persones físiques i jurídiques, públiques o privades, que tinguen la propietat dels immobles on se situen els espais escènics en els quals es pretenga dur a terme la inversió.  
b) Els ens i organismes públics amb personalitat jurídica pròpia, creats per entitats locals, si els correspon la gestió dels espais escènics i han sigut autoritzats per aquestes per a prendre part en aquesta convocatòria. En aquest cas, la sol·licitud de la subvenció, així com l'execució i la justificació de la inversió, correspondran a l'ens o organisme autònom, i les obligacions referides a l'ús de l'immoble, a qui en tinga la propietat.  
c) Les empreses, les entitats i les persones físiques o jurídiques de naturalesa privada gestores de sales públiques o privades, si han sigut autoritzades pels propietaris per a realitzar-hi obres o equipaments. L'ens gestor serà responsable de la sol·licitud de la subvenció, de l'execució de la inversió i de la justificació. Les obligacions d'ús o destinació de la sala seran assumides pel beneficiari i subsidiàriament pel seu propietari, d'acord amb el que disposen les bases reguladores.  
  
2. Les subvencions que es convoquen tenen com a finalitat finançar inversions que tinguen per objecte l'execució d'obres i subministraments per a la reforma i la modernització d'instal·lacions i equipament de sales o espais escènics existents, que s'executen íntegrament en 2020.  
L'objecte de la inversió podrà comprendre l'execució de qualsevol classe d'obra de rehabilitació o millora de l'espai escènic, fins i tot l'ampliació mitjançant l'habilitació d'espais annexos. També s'hi poden incloure actuacions referides a les instal·lacions escèniques i a l'equipament de la sala en un sentit ampli. L'admissió de projectes que comprenguen un altre tipus d'obres o equipaments està limitat per les bases reguladores, especialment per la número 4.  
3. A l'efecte d'aquesta convocatòria, es consideren espais escènics existents els centres culturals, o una part d'aquests, les característiques dels quals són adequades per a la representació d'arts escèniques i musicals davant del públic, i que es troben en alguna de les situacions previstes en les bases reguladores d'aquestes ajudes.  
4. Requisits referits a l'espai escènic objecte de la sol·licitud. Es podran admetre sol·licituds que es referisquen a espais escènics que complisquen els requisits següents:  
a) Estar radicats en algun municipi de la Comunitat Valenciana.  
b) Trobar-se en alguna de les situacions següents:  
1r. Espais escènics en funcionament.  
2n. Espais escènics que, encara que estiguen tancats o sense ús, s'acredite que amb l'execució de les inversions per a les quals se sol·licita la subvenció es podran obrir al públic en la temporada o el curs següent a aquell en què es produïsca la convocatòria d'aquestes ajudes.  
3r. Espais escènics de construcció recent, sempre que puga certificar-se la conclusió completa d'aquestes obres en el moment de presentar la sol·licitud de la subvenció i es justifique, amb els documents que siguen procedents, la possibilitat de posar-lo en funcionament en la temporada o el curs següent a aquell en què es produïsca la convocatòria d'aquestes ajudes.  
5. Els restants requisits per a poder sol·licitar aquestes subvencions són els que determinen les bases reguladores d'aquesta convocatòria, especialment les bases 2, 3, 4 i 5.  
6. Tots els requisits exigits per a sol·licitar aquestes ajudes o per a obtindre la condició de beneficiari s'hauran de complir abans de la finalització del termini de sol·licitud previst en aquesta convocatòria.  
7. En la present convocatòria només s'admetran sol·licituds que incloguen projectes d'inversió el pressupost d'execució material dels quals no supere els 70.000,00 ?, IVA i altres conceptes no subvencionables exclosos, en els termes previstos en la base 5 de les bases reguladores.  
8. El percentatge d'aportació que s'aplicarà en 2020 per a calcular l'import de cada ajuda, segons el que preveu la base 10.2 de les bases reguladores, es fixa en el 70 % del pressupost d'execució material de la inversió, que és el cost subvencionable a aquest efecte.  
  
Cinqué. Forma i termini de presentació de les sol·licituds  
1. El termini de presentació de les sol·licituds serà de 15 dies a comptar des de l'endemà de publicació d'aquesta resolució de convocatòria en el Diari Oficial de la Generalitat Valenciana.  
2. Les sol·licituds es formularan mitjançant l'imprés normalitzat que s'adjunta a aquesta convocatòria com a annex I i es dirigiran a la Direcció General de Cultura i Patrimoni de la Conselleria d'Educació, Cultura i Esport.  
3. Amb la sol·licitud degudament emplenada i signada de l'annex I s'acreditaran:  
a) Les dades generals del sol·licitant de la subvenció i, si és el cas, del seu representant.  
b) El correu electrònic que es fixa per a rebre informació relativa a aquest procediment.  
c) L'autorització, si és el cas, perquè la Conselleria obtinga telemàticament els certificats que acrediten que el sol·licitant es troba al corrent de les seues obligacions tributàries i davant de la Seguretat Social. En cas de no emplenar aquest apartat de la sol·licitud, es considerarà que el sol·licitant autoritza la Conselleria a obtindre els certificats telemàticament.  
d) Que la persona física o jurídica sol·licitant no es troba compresa en cap de les causes que impedeixen obtindre la condició de beneficiari de subvencions públiques assenyalades en la Llei 38/2003, general de subvencions, i especialment en el seu article 13.  
e) Les ajudes sol·licitades o obtingudes pel propietari o gestor de l'espai escènic per afinançar aquestes inversions, si és el cas.  
f) La situació de l'espai escènic i la seua relació amb el sol·licitant.  
g) La condició jurídica del sol·licitant.  
h) La data de l'acord o acte de l'òrgan de govern de la institució o entitat pel qual s'acorda sol·licitar l'ajuda, es faculta el representant per a formular aquesta sol·licitud i es designa el coordinador del projecte.  
  
i) El compromís d'obertura o reobertura de la sala en el cas d'espais escènics que no es troben en funcionament.  
j) La denominació i l'objecte de la inversió, el seu pressupost i, si és el cas, la identificació del tècnic redactor del projecte, memòria o pressupost.  
k) El nom, el càrrec i la localització del coordinador del projecte d'inversió que es pretén executar si és concedida la subvenció.  
4. Les sol·licituds hauran de ser subscrites per qui exercisca la representació de la institució o entitat, conforme amb la normativa aplicable.  
5. El nombre de sol·licituds a presentar per convocatòria està limitat, tant per sol·licitant com per sala o espai, en la base 3 de les bases reguladores d'aquestes ajudes.  
6. La presentació de les sol·licituds i restant documentació, així com el seu registre i qualsevol altre tràmit, haurà de realitzar-se en tot cas per mitjans electrònics. Les comunicacions i notificacions es practicaran per aquesta via, excepte en els casos en què es preveu expressament un altre mitjà. Es pot accedir a la seu electrònica de la Generalitat a través de l'adreça electrònica https://sede.gva.es. També pot accedir-se directament a aquest procediment en el següent URL: http://www.gva.es/es/inicio/procedimientos'id\_proc=19489  
Els documents complementaris i, si és el cas, els posteriors a la sol·licitud seran presentats igualment de manera telemàtica. Per a això es disposa de dos enllaços en la pàgina corresponent al tràmit principal d'aquesta convocatòria, al qual s'accedeix a través de l'adreça web indicada en el paràgraf anterior; el primer serveix per a aportar documentació, tant si és requerida expressament per l'òrgan gestor d'aquestes ajudes per a completar l'expedient com si és per a la millora voluntària de la documentació inicial, i també per a realitzar altres tràmits; el segon d'aquests enllaços s'utilitzarà per a presentar el compte justificatiu de la subvenció. L'accés directe a aquests tràmits electrònics és el que es detalla en la disposició final primera d'aquesta resolució.  
7. Quan el sol·licitant siga una persona física, podrà optar entre la tramitació electrònica i la presencial. En cas de triar aquesta última, les sol·licituds i la resta de la documentació hauran de presentar-se en el Registre General d'aquesta conselleria, amb domicili a l'avinguda de Campanar, 32, 46331 València, en el de les seues direccions territorials o a través dels mitjans establits en la legislació sobre procediment administratiu comú de les administracions públiques, i s'acompanyaran de la documentació assenyalada en l'apartat sisé d'aquesta resolució. Si s'opta per la presentació electrònica, s'actuarà segons el que disposa el punt anterior.  
En cas d'enviament per correu certificat, la presentació de la documentació en l'oficina de correus corresponent haurà de fer-se d'acord amb el que disposa l'article 31 del Reial decret 1829/1999, de 31 de desembre, pel qual s'aprova el Reglament pel qual es regula la prestació dels serveis postals, en desplegament del que estableix la Llei 24/1998, de 13 de juliol, del servei postal universal i de liberalització dels serveis postals, en un sobre obert, a fi que l'exemplar destinat a la Conselleria d'Educació, Cultura i Esport siga datat i segellat abans de ser certificat. En cas que la sol·licitud no estiga datada i segellada per l'oficina de correus corresponent, es considerarà com a data vàlida de presentació la que aparega en l'entrada de registre de la Conselleria d'Educació, Cultura i Esport.  
  
Sisé. Documentació que ha d'acompanyar les sol·licituds  
1. Juntament amb la sol·licitud de la subvenció formulada en el document model que figura com a annex I, els interessats hauran d'aportar necessàriament la documentació següent:  
a) Pressupost, memòria valorada o projecte de les inversions a executar. Haurà de presentar-se un dels documents següents, segons siga procedent:  
  
Obres i instal·lacions  
a.1. Un pressupost detallat amb partides i estat de mesuraments de les obres o instal·lacions signat per un tècnic o tècnica competent o elaborat per una empresa especialitzada, quan el seu import, IVA exclòs, siga inferior a 12.000,00 ?.  
a.2. Una memòria valorada subscrita per un tècnic o tècnica competent, quan el pressupost de l'obra estiga comprés entre 12.000,00 i 70.000,00?, IVA i altres conceptes exclosos. La memòria contindrà almenys una justificació de la necessitat de l'obra i de la solució tècnica, la seua descripció i programa de necessitats, el pressupost detallat amb partides i l'estat de mesuraments, i diversos plànols de planta o secció que reflectisquen adequadament l'estat actual i el reformat.  
Opcionalment, els sol·licitants podran aportar en aquests casos un projecte d'execució si ho consideren més adequat per al desenvolupament de les obres.  
a.3. Un projecte d'execució de l'obra, si els treballs a realitzar afecten l'estabilitat, la seguretat o l'estanquitat de l'immoble, elaborat d'acord amb la normativa aplicable i per a qualsevol pressupost, dins del límit assenyalat per a aquesta convocatòria.  
  
Equipament  
a.4. Projecte d'equipament detallat amb preus descompostos o per unitats, per a qualsevol pressupost, formulat per empreses subministradores o per un tècnic o tècnica competent en la matèria.  
  
Obres o instal·lacions i equipament  
Es presentarà el document que corresponga a obres segons s'indica en els epígrafs a.1, a.2 i a.3 anteriors i inclourà l'equipament amb els preus detallats per unitats.  
En el cas de subministraments per a l'equipament que requerisquen obres o altres actuacions per a instal·lar-los, es tramitarà com si es tractara d'un projecte d'obres i requerirà algun dels documents previstos en els epígrafs a.1, a.2 o a.3, depenent del cost total.  
No es podrà fraccionar el projecte d'inversió en documents tècnics o pressupostos parcials, encara que s'ajusten individualment al que indiquen els paràgrafs anteriors. Si el projecte inclou obres/instal·lacions i subministraments el cost d'execució material dels quals és igual o superior a 12.000,00 ?, s'aportarà la memòria o el projecte que es detalla en els epígrafs a.2 i a.3 anteriors i comprendrà el conjunt de les actuacions a executar per tots els conceptes.  
b) Un reportatge amb almenys deu fotografies en suport digital, representatives de l'estat actual de l'àrea, instal·lació o espai on es duran a terme les actuacions per a les quals se sol·licita l'ajuda.  
c) Acreditació que el sol·licitant es troba al corrent de les seues obligacions tributàries i davant de la Seguretat Social. No serà necessari presentar cap document a aquest efecte si el sol·licitant autoritza la Conselleria d'Educació, Cultura i Esport a obtindre telemàticament els certificats corresponents. Si el sol·licitant no ho autoritza, haurà d'aportar els documents emesos per l'Agència Estatal d'Administració Tributària, la Tresoreria General de la Seguretat Social i la Conselleria d'Hisenda i Model Econòmic de la Generalitat. Les entitats locals i els organismes que en depenen acreditaran aquestes circumstàncies mitjançant la declaració responsable que conté el document de sol·licitud de la subvenció que figura com a annex I d'aquesta resolució.  
  
d) Domiciliació bancària, que es presentarà emplenant i signant el document model que figura com a annex IV.  
e) Acreditació de la propietat de l'immoble. El sol·licitant aportarà un certificat d'inscripció de l'immoble en l'inventari de béns immobles si el propietari és una persona pública, i un certificat o una nota simple emesos pel registre de la propietat corresponent en els altres casos. No s'admetrà una altra classe de certificat o document a aquest efecte que no siga el que corresponga, esmentat anteriorment. En qualsevol cas, el document que acredite la propietat haurà d'estar emés amb data posterior a la publicació d'aquesta resolució en el DOGV.  
  
f) Projecte i trajectòria artística de la sala. Per a valorar la qualitat i permanència del projecte artístic de l'espai escènic o el projecte artístic de la sala que s'obri o es reobri, s'aportarà:  
- Sales en funcionament: una declaració responsable subscrita per qui represente legalment la persona física o jurídica sol·licitant de la subvenció, que contindrà la programació de caràcter professional realitzada en les tres temporades immediatament anteriors en el camp de les arts escèniques i la música.  
- Sales tancades o sense ús i sales de construcció recent: un projecte artístic i previsions de programació per a la pròxima temporada completa, subscrit per qui represente legalment la persona física o jurídica sol·licitant de la subvenció. Només s'inclourà en aquest document la programació de caràcter professional a realitzar en el camp de les arts escèniques i la música.  
En tots dos casos, aquesta informació es facilitarà exclusivament a través del formulari model que figura com a annex III d'aquesta resolució.  
g) Acord o acte de sol·licitud de la subvenció i compromís d'execució de la inversió. Haurà de ser aprovat per l'òrgan de govern competent de l'entitat local o per l'òrgan d'administració o representació de l'empresa o associació sol·licitant. S'aportarà un certificat amb el contingut íntegre de l'acte o acord, que serà, com a mínim, el que es detalla a continuació:  
- La sol·licitud de la subvenció i la designació de qui exercirà la representació del sol·licitant, facultat per a formular-la i realitzar les actuacions que se'n deriven.  
- El compromís del sol·licitant d'executar íntegrament la inversió en els terminis fixats en la convocatòria, si s'obté l'ajuda.  
- El compromís del sol·licitant de finançar la part no subvencionada per la Generalitat i de dotar de crèdit el pressupost o obtindre el finançament necessari de manera adequada perquè puguen complir-se els terminis d'aquesta convocatòria, en el cas que encara no es dispose d'aquesta dotació o finançament.  
- La designació i identificació del coordinador del projecte.  
2. A més dels documents indicats s'aportaran també, quan siga procedent, els següents:  
h) Acreditació de la personalitat jurídica del sol·licitant:  
h.1. Les persones jurídiques de caràcter privat hauran d'acreditar la seua constitució presentant els documents següents:  
- Document oficial que acredite la constitució de la persona jurídica privada, així com la seua inscripció en el registre públic corresponent.  
- Una còpia dels estatuts vigents d'aquesta, registrats o inscrits en el registre públic esmentat en el paràgraf anterior.  
h.2. Si la persona sol·licitant és una persona física, només haurà d'aportar una còpia del DNI o passaport.  
h.3. Les entitats locals i els ens i organismes creats per aquestes no hauran de presentar cap document a aquest efecte.  
i) Quan la sol·licitud es referisca a espais escènics tancats o sense ús, es presentarà un informe tècnic subscrit per un arquitecte o arquitecte tècnic que justifique que, amb la realització de les inversions per a les quals se sol·licita la subvenció, la sala quedarà en condicions d'ús normal.  
j) Si la sol·licitud inclou un espai escènic de recent construcció, s'aportarà el certificat final d'obra expedit pel tècnic director d'aquesta.  
  
k) Quan el sol·licitant no tinga la propietat de l'immoble on se situe l'espai escènic, s'aportarà, emplenat i signat, el document que figura com a annex II d'aquesta resolució de convocatòria, pel qual el seu titular o titulars autoritzen la realització de les inversions per a les quals se sol·licita l'ajuda i declaren conéixer totes les obligacions previstes en les bases reguladores per a aquest cas, que es comprometen a complir.  
  
l) Els sol·licitants podran presentar també els documents que justifiquen alguna de les circumstàncies previstes en el punt 1 de la base 9 de les bases reguladores, en relació amb la valoració de les sol·licituds.  
3. Els documents esmentats en el punt 1 d'aquest apartat són de presentació obligatòria i no poden ser substituïts per uns altres de similars. Els esmentats en el punt 2 només es presentaran quan siga procedent i tampoc podran ser objecte de substitució per uns altres de caràcter semblant.  
4. Si la sol·licitud no compleix els requisits exigits, es requerirà l'interessat perquè en el termini de deu dies esmene la falta o aporte els documents preceptius, indicant-li que, si no ho fa, es considerarà que desisteix de la seua petició, prèvia resolució que haurà de ser dictada en els termes previstos en la legislació sobre procediment administratiu comú de les administracions públiques que siga aplicable.  
  
Seté. Criteris de valoració de les sol·licituds i puntuació mínima  
1. Els criteris de valoració de les sol·licituds que es tindran en compte per a la concessió d'aquestes subvencions són els indicats en la base 9 de les bases reguladores que regeixen aquesta convocatòria.  
2. D'acord amb el que preveu la disposició transitòria única de l'Ordre 44/2017, de 5 de desembre, de la Conselleria d'Educació, Investigació, Cultura i Esport, per la qual es van aprovar les bases reguladores de la concessió d'aquestes subvencions, la valoració mínima de la sol·licitud per a poder obtindre la subvenció serà de 28 punts.  
  
Huité. Termini de resolució i notificació  
1. Aquesta convocatòria haurà de resoldre's i notificar-se als interessats en el termini màxim de sis mesos comptats des de l'endemà de la publicació de la present resolució en el Diari Oficial de la Generalitat Valenciana. Transcorregut aquest termini sense resolució expressa, les sol·licituds es consideraran desestimades.  
2. El termini per a notificar la resolució d'aquesta convocatòria és de deu dies.  
3. Els qui resulten beneficiaris d'aquestes subvencions no hauran d'acceptar-les expressament i podran iniciar l'execució de les inversions immediatament després de produir-se la publicació de la resolució de concessió, si no ho han fet amb anterioritat.  
  
Nové. Mitjà de notificació o publicació dels diferents tràmits a formalitzar en el procediment  
1. La notificació de l'acte pel qual es resol aquesta convocatòria es durà a terme mitjançant la publicació en el Diari Oficial de la Generalitat Valenciana.  
2. En el cas que es produïsca el tràmit d'audiència als interessats en aplicació del que disposa la base 7 de les bases reguladores, la notificació es realitzarà mitjançant una comunicació a l'adreça de correu electrònic assenyalada per cada entitat en la seua sol·licitud o per anunci en el web de la Conselleria o a través de la publicació en el Diari Oficial de la Generalitat Valenciana.  
  
Deu. Termini per a justificar l'execució de les inversions  
1. El termini per a executar les inversions i presentar el compte justificatiu corresponent a les actuacions subvencionades queda obert amb la publicació de la resolució de concessió de les ajudes i finalitza el 9 de novembre de 2020.  
2. D'acord amb el que preveu la legislació sobre procediment administratiu comú de les administracions públiques, el termini indicat en el paràgraf anterior es podrà ampliar singularment fins a deu dies a petició del beneficiari interessat, sempre que les previsions de tancament de l'execució i comptabilitat pressupostària de la Generalitat ho permeten i es justifiquen les raons que motiven la demora i la impossibilitat de preveure-les en el seu moment. Aquesta ampliació de termini podrà sol·licitar-se fins al 30 de setembre de 2020, inclusivament.  
3. En les condicions previstes en la base 11, punts 2 i 3, de les bases reguladores d'aquestes ajudes, els beneficiaris podran sol·licitar autorització per a modificar el projecte d'obra, la memòria valorada o el pressupost de la inversió que acompanyaven la sol·licitud fins al 30 de setembre de 2020, inclusivament.  
4. Les sol·licituds previstes en els punts 2 i 3 anteriors s'hauran de presentar d'acord amb el que es preveu en els punts 6 i 7 de l'apartat cinqué d'aquesta resolució.  
  
Onze. Justificació i pagament d'aquestes subvencions  
1. El procediment de justificació i pagament d'aquestes subvencions serà el previst en les bases reguladores d'aquestes ajudes i en les altres normes previstes en l'apartat segon d'aquesta convocatòria.  
2. En aplicació del que es disposa en l'article 199.4 de la Llei 8/2010, de 23 de juny, de la Generalitat, de règim local de la Comunitat Valenciana, i en la base 12.4 de les bases reguladores, les entitats locals hauran de presentar, amb el compte justificatiu de la subvenció, un certificat expedit per la Sindicatura de Comptes de la Comunitat Valenciana que acredite estar al corrent en el compliment de l'obligació de rendició dels seus comptes anuals davant d'aquesta institució, la qual cosa constituirà un requisit per al pagament de l'ajuda concedida.  
En cas de no aportar el certificat esmentat en el paràgraf anterior, es tindrà en compte el que publique la Sindicatura en el seu web a aquest efecte. En aquest cas, l'òrgan gestor prendrà com a referència l'últim certificat publicat abans de presentar-se el compte justificatiu o l'immediatament posterior; si aquest resulta negatiu, es podran considerar els successius certificats que emeta aquesta institució fins al que corresponga al mes de desembre, sempre que les previsions de tancament de l'execució i comptabilitat pressupostària de la Generalitat ho permeten.  
  
  
Dotze. Coordinador del projecte d'inversió  
1. Totes les persones físiques i jurídiques, tant públiques com privades, que participen en aquesta convocatòria hauran de designar un coordinador del projecte d'inversió per al qual sol·liciten l'ajuda entre el personal al seu servei. Si el sol·licitant és una persona física, les funcions del coordinador del projecte es podran atribuir a aquesta.  
2. A més de les funcions que li puga assignar l'entitat local, empresa o associació sol·licitant, correspondrà al coordinador del projecte la informació i comunicació ordinària amb el centre gestor de la Conselleria des de la concessió de la subvenció.  
  
  
DISPOSICIONS FINALS  
  
Primera. Accés a models normalitzats i als tràmits electrònics d'aquest procediment  
1. Tots els impresos als quals es fa esment en aquesta convocatòria estaran a la disposició de les entitats interessades en la seu electrònica o portal institucional de la Generalitat en internet i en qualsevol oficina PROP. També s'hi podrà accedir en l'adreça web: http://www.gva.es/va/inicio/procedimientos'id\_proc=19525  
2. Per a facilitar la gestió d'aquestes subvencions i l'accés dels interessats, la seu electrònica de la Generalitat disposa de tres tràmits específics als quals es pot accedir directament a través de les següents adreces URL:  
a) Pàgina principal del procediment i accés a la sol·licitud:  
http://www.gva.es/va/inicio/procedimientos'id\_proc=19140  
b) Aportació de documents requerits per l'òrgan gestor de la Conselleria o presentació voluntària per a millorar els que acompanyaven inicialment la sol·licitud. També pot utilitzar-se aquest URL per a la presentació de recursos, sol·licituds o escrits relatius a aquestes ajudes que no siguen els previstos en els incisos a) i c):  
http://www.gva.es/va/inicio/procedimientos'id\_proc=19217  
c) Presentació del compte justificatiu de la subvenció per part dels beneficiaris:  
http://www.gva.es/va/inicio/procedimientos'id\_proc=19379  
  
Segona. Especificació dels òrgans competents per a la tramitació i resolució  
D'acord amb el que es preveu en la base 7, apartat 6, de les bases reguladores, els òrgans competents per a la tramitació i resolució d'aquest procediment són els següents:  
a) Instrucció del procediment: Direcció General de Cultura i Patrimoni de la qual depenen la Subdirecció General de Patrimoni Cultural i Museus i el Servei de Coordinació d'Entitats Culturals.  
b) Resolució del procediment: Conselleria d'Educació, Cultura i Esport.  
  
Tercera. Delegació de competències  
D'acord amb el que estableix l'article 9 de la Llei 40/2015, d'1 d'octubre, de règim jurídic del sector públic, es deleguen en la Direcció General de Cultura i Patrimoni totes les competències que corresponen a la Conselleria d'Educació, Cultura i Esport en relació amb aquesta convocatòria, excepte la resolució per la qual es produirà la concessió de les subvencions.  
  
Quarta. Entrada en vigor  
La present resolució entrarà en vigor l'endemà de la publicació en el Diari Oficial de la Generalitat Valenciana.  
  
D'acord amb el que disposen els articles 112, 123 i 124 de la Llei 39/2015, d'1 d'octubre, del procediment administratiu comú de les administracions públiques, i 10, 14 i 46 de la Llei 29/1998, reguladora de la jurisdicció contenciosa administrativa, contra aquesta resolució, que posa fi a la via administrativa, es podrà interposar un recurs potestatiu de reposició o plantejar directament un recurs contenciós administratiu en els terminis i davant dels òrgans que s'indiquen a continuació:  
  
a) El recurs de reposició s'haurà d'interposar davant del conseller d'Educació, Cultura i Esport en el termini d'un mes a comptar des de l'endemà de publicar-se.  
b) El recurs contenciós administratiu s'haurà de plantejar davant del Tribunal Superior de Justícia de la Comunitat Valenciana en el termini de dos mesos a comptar des de l'endemà de publicar-se.  
  
València, 30 de desembre de 2019.- El conseller d'Educació, Cultura i Esport: Vicent Marzà i Ibáñez.